Il-Kummissjoni Nazzjonali għall-Promozzjoni tal-Ugwaljanza appellat lill-Gvern biex jibgħat messaġġ ċar li l-prostituzzjoni hija forma ta’ sfruttament Il-Kummissjoni Nazzjonali għall-Promozzjoni tal-Ugwaljanza (NCPE) appellat lill-Gvern biex jibgħat messaġġ ċar li l-prostituzzjoni hija forma ta’ sfruttament u għalhekk insistiet li min jixtri s-sess għandu jkun ippenalizzat. Fi stqarrija, l-NCPE saħqet li għandu jkun hemm strateġija effettiva sabiex tittieħed azzjoni kontra l-pimps u t-traffikanti, li ta’ spiss joperaw permezz ta’ negozji bħal massage parlours u strip clubs. “Huwa biss b’dan li mod li nkunu nistgħu nċekknu is-suq tas-sess; suq li huwa, fih innifsu, forma ta’ sfruttament u li juża persuni vulnerabbli,” insistiet il-Kummissjoni. Fil-fatt, appellat lill-Gvern biex meta tkun diskussa l-prostituzzjoni, wieħed iżomm f’moħħu li -prostituzzjoni ma’  taffetwax lin-nisa u lill-irġiel bl-istess mod “Dan għaliex il-maġġoranza assoluta tal-prostituti huma nisa filwaqt li l-maġġoranza assoluta tal-pimps u l-klijenti huma rġiel. Għalhekk, il-prostituzzjoni hija primarjament eżerċizzju ta’ poter u kontroll mill-irġiel fuq in-nisa,” insistiet l-istqarrija. L-NCPE taqbel kompletament mad-dekriminalizzazzjoni tal-prostituzzjoni għaliex, fi kliemha, il-prostituti m’għandhomx ikunu ppenalizzati għall-isfruttament li jesperjenzaw. Appellat biex ir-rifroma tal-prostituzzjoni tiżgura li l-pajjiż ikollu l-mezzi legali u soċjali kollha sabiex jgħin lill-persuni joħorġu mill-prostituzzjoni, kif ukoll li joħloq kundizzjonijiet fejn l-ebda persuna ma jkollha bżonn tipprostitwixxi ruħha. Kompliet tisħaq li jekk naslu f’sitwazzjoni fejn il-pimps u l-klijenti jkunu leġittimi bil-liġi, iwassal inevitabbilment għat-twessiegħ tas-suq tas-sess, u jżid kemm id-domanda kif ukoll il-bżonn għall-provvista. “Sabiex tintlaħaq din il-provvista, Malta ssir kalamita għat-traffikar uman. Iż-żieda fix-xiri tas-sess tħalli wkoll impatt negattiv fuq is-soċjetà għaliex tinnormalizza relazzjonijiet inugwali bejn in-nisa u l-irġiel,” kompliet tisħaq l-NCPE. Fakkret li ż-żieda fil-klijenti tal-prostituzzjoni se tfisser żieda fin-numru ta’ persuni li, mingħajr ma jafu, jkunu f’relazzjoni ma’ klijent tal-prostituti, b’żieda fil-firxa tal-STDs. Dawn il-persuni wkoll isofru l-konsegwenzi fiżiċi u psikoloġiċi tax-xiri tas-sess mill-partners tagħhom. “L-NCPE issejjaħ għal riforma tal-prostituzzjoni li hija msejsa fuq il-ħarsien mill-isfruttament u li ssaħħaħ l-ugwaljanza bejn is-sessi. L-Istat għandu obbligu li jara li l-prostituzzjoni tiġi de-normalizzata u li jindirizza r-realtajiet legali u soċjali li jwasslu għal dan is-suq ibbażat fuq l-isfruttament,” temmet tgħid l-istqarrija. Fl-aħħar jiem, grupp ta’ NGOs ingħaqdu flimkien fi stqarrija u wkoll insistew mal-Gvern li jekk se jiddikriminalizza l-bejgħ tas-sess mingħajr ma’ jikkriminalizza x-xiri tiegħu se jkun qed joħloq sitwazzjoni “attraenti” ħafna għat-traffikanti u dawk li jħaddmu u jisfruttaw lin-nisa. Fil-fatt, l-NGOs qed jisħqu lill-Gvern li jekk fir-riforma se jagħti l-ġenb lill-Mudell Nordiku, liema mudell jikkriminalizza kull tip ta’ xiri ta’ servizz sesswali iżda mhux l-att li persuna tipprostitwixxi lilha nnifisha, se jkun qed jieħu lill-pajjiż lura u mhux ‘il quddiem. Kienet is-Segretajru Parlamentari Rosianne Cutajar qalet ma’ LovinMalta li l-liġi proposta għad-dikriminalizzazzjoni tal-prostituzzjoni f’Malta mhux se tkun tinkludi l-kriminlizazzjoni tax-xiri tas-sess.